**POEM ELEGIAC**

*George Pena*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai întâi și-ntâi, s-a prăpădit bunicul,

nici nu știu cum arăta, așa ca om;

noi am rămas să ne mângâie vântul

să ne crească rădăcinile, ca la pom.

Apoi s-a dus bunica, oarbă și mărunțică,

Baba Maria, îi spuneau vecinii uneori;

moartă-n casă au găsit-o! Rece și singurică,

noi, neamurile, o plângem și azi, deseori.

Tata a murit și el, în război... la ruși,

n-a avut sicriu, doar o groapă comună;

era la prima tinerețe... cu anii jucăuși

și l-au ucis noaptea, când pe cer era lună!

După ceva ani, a pierit fratele mai mic,

65 de ani avea, și-o boală l-a pus jos;

mi-e greu să cred, rămân cu suflet pitic

prin timpul care trece, tiptil și canceros.

La un an, s-a stins fratele mijlociu

de aceeași boală, ca a fratelui cel mic;

eu stresat, cu suflet spart și fistichiu

am rămas cu mama, din Căruț s-o ridic.

N-a trecut mult, și-a închis ochii și mama,

icoana mea din suflet, lacrima din durere;

eu am rămas, desigur, să-mi trăiesc drama

iar Dumnezeu mă bate, tot cu rime și himere.

De-asta Soarele-mi surâde încă-n dimineață,

când vârsta linșează, eu mă bucur de viață!